Derde Covid-19-golf kan SA se graderings benadeel – Mboweni - Solidariteit WêreldSolidariteit Wêreld
Tuis › Nuuskantoor › Derde Covid-19-golf kan SA se graderings benadeel – Mboweni
Derde Covid-19-golf kan SA se graderings benadeel – Mboweni
Reuters berig dat Suid-Afrika se minister van finansies, Tito Mboweni, verlede week gesê het dat 'n derde golf van die Covid-19-pandemie in Suid-Afrika die regering se pogings om sy finansies onder beheer te bring, in die wiele kan ry en dat dit tot verdere afgraderings van die land se soewereine gradering kan lei.
Mboweni, wat vrae tydens 'n virtuele parlementsitting beantwoord het, het gesê dat graderingsagentskappe die regering noukeurig dophou en veral sal let op hoe die regering met sy beloofde strukturele hervormings soos die groei van infrastruktuur, toekenning van die telekommunikasiespektrum, betroubare kragvoorsiening en die vermindering van die openbare sektor se loonrekening vorder en dit uitvoer.
Twee van die drie topgraderingsmaatskappye, Moody's en Fitch, het Suid-Afrika se soewereine gradering in November 2020 verder afgegradeer omdat hulle bekommerd is oor die stygende skuldvlakke en die regering se klaarblyklike onvermoë om inkomste te verhoog en skuld te delg te midde van die ekonomiese skok wat deur die pandemie veroorsaak is.
Die Suid-Afrikaanse ekonomie kon sedert 2008 nie daarin slaag om met meer as 5% per jaar te groei nie en verskeie sektore sukkel om kop bo water te hou.
Ten spyte daarvan voorspel die regering 3%-groei vir vanjaar. Selfs met hierdie vooruitskatting sal dit Suid-Afrika jare neem net om weer by 2019 se BBP-vlakke te kom, en dit terwyl die bevolking aanhou groei.
Volgens Mboweni is die land se swewende wisselkoers, lae en stabiele inflasie en 'n goed gereguleerde finansiële mark positiewe faktore wat tydens 'n derde golf steun kan verleen.
Suid-Afrika, die kontinent se mees geïndustrialiseerde land, het die eerste golf van die pandemie beleef toe die land reeds in 'n resessie vasgevang was. Binne 'n tydperk van 'n jaar is twee streng inperkingsvlakke en een van die langste aaneenlopende inperkings ter wêreld ingestel om die verspreiding van die virus te beperk. Dit het die ekonomie met 13 jaar agteruitgesit en het ook daarin geslaag om miljoene Suid-Afrikaners sonder werk te laat nadat 'n derde van die bevolking reeds werkloos was.
Solidariteit is egter van mening dat hoewel die Covid-19-pandemie tot die ekonomie se agteruitgang bygedra het, dit nie die groot sondebok is wat alleen die blaam moet kry nie. Die regering se drakoniese inperkingsmaatreëls wat Suid-Afrikaners verhinder het om te werk en 'n inkomste te verdien wat tot die groei van die ekonomie kan bydra, moet die blaam dra. Indien 'n derde vlaag van die pandemie beleef word, sal dit ook nie slegs die virus se skuld wees indien die land verdere afgraderings beleef nie. Die regering sal moet pa staan vir sy swak besluite wat tot afgraderings gelei het – afgraderings wat selfs verhoed kon word. Dit is jammer dat die inperkingsmaatreëls soveel Suid-Afrikaners se inkomste en lewens vernietig het, en daarom eis Solidariteit dat elke persoon in die regering wat gesamentlik hiervoor verantwoordelik is, verantwoording moet doen.
Volgens Mboweni sal Suid-Afrika in die moeilikheid wees as daar gesien word dat die regering afwyk van hervorming. Hy is ook bekommerd dat die derde golf van die pandemie erger sal wees as die eerste en die tweede golf.
Mboweni het bygevoeg dat die gedrag van sommige mense wat partytjie hou sonder dat hulle die nodige gesondheidsprotokolle volg, kommerwekkend is.
Mboweni het gesê dat dit belangrik is dat die ekonomie aan die gang moet bly en dat mense se werk en lewens beskerm moet word wanneer die derde golf die land tref.
Mboweni warns third wave of Covid-19 could hurt country's ratings – https://www.engineeringnews.co.za/article/mboweni-warns-third-wave-of-covid-19-could-hurt-countrys-ratings-2021-03-19
Tito Mboweni says 3rd Covid-19 wave may decimate the economy – https://www.iol.co.za/news/politics/tito-mboweni-says-3rd-covid-19-wave-may-decimate-the-economy-20c61ade-f4e1-4e8b-9af2-1bd5a6a65f8c